Bya HERBERT MUSOKE
NGA kabaka ategeka okugenda okulambula essaza lye ery’e Bugerere olwaleero, ebintu bye yaleka akoze n’okutongoza mu October 2008, lwe yasemba okubaayo bingi byazing’ama.
Mu bintu bye yali atongozza mwalimu ekifo ky’okuzimbamu amakolero kyokka olw’ebizibu ebibaddewo ekifo kyalekebwawo ng’era kibadde kiduumuseemu nsiko mpozzi n’awamu okusimbwawo omusiri gwa muwogo.
Okusinziira ku Muky. Robinah Magezi akulira abakyala mu Buganda, Kabaka yali atera okukyala mu Bugerere era ng’okuva lwe yatuula ku Nnamulondo okutuuka mu 2008, yali yaakalambula Bugerere emirundi egisoba mu esatu.
“Ssaabasajja yatwagala ng’atulambula kumpi buli mwaka ate nga buli lw’ajja waliwo ekintu ekiyamba abantu okwekulaakulanya ky’atongoza gamba ng’amasomero, amalwaliro, amakolero ebifo by’obulambuzi n’okuwabula abalimi n’ebirala.
Kkanisa y’Abadiventi e Bukolooto Kabaka gy’agenda okutongozza.
Wadde ng’emirundi egisinga yaggyanga n’alambula olunaku lumu, mu 2002, yajja n’atulambula okumala ennaku ssatu, okuva nga October 20 – 22 n’asimba n’ejjinja ku Ssaza e Ntenjeru awazimbiddwa olubiri lwe.
Ku mulundi gwe yasembayo okujja mu Bugerere, yatandika na kugema baana ku ddwaaliro e Kayunga, bwe yava wano n’asimba ejjinja mu kifo awaalina okuzimbibwa amakolero mu ssaza ly’e Bugerere e Tente wabula olw’embeera y’okusika omuguwa ebaddewo tewali kyali kikoleddwa mu kifo kino. Bwe yava wano yalambula abalimi n’atongoza ekifo kya Kayonza Resource Center ekya Mukyala Margaret Mbaziira n’emirimu gye emirala naddala egy’okulunda ebyennyanja e Bukeerere n’oluvannyuma n’atongoza amasomero, Nakyessa SS ne Nnaalinnya Irene Ndagire SS ne Nakyessa Health Center II e Nakyessa we yayogerera eri Obuganda.
Abatuuze bangi bakkaatiriza nti ebbanga lino we wabeereddewo okusika omuguwa ku kukyala kwa Kabaka, bafiiriddwa bingi. Muky. Magezi yategeezezza nti “Ssaabasajja yakubirizanga abantu bonna okuba abakozi ennyo okulwanyisa obwavu n’okukuuma obuwangwa bwabwe okusobola okuggya Buganda ne Uganda mu nvuba y’obwavu.”
Ejjinja awali akasale akeetooloovu mu kifo Kabaka kye yatongoza okuzimba amakolero.
Omutaka Ssemakula Katende yagasseeko nti wadde abaddewo enfunda zonna Kabaka zazze alambula Bugerere, omulundi guno akakasa abantu bagenda kuba basanyufu lwa nsonga nti ebbanga libadde ddene so ng’ate wabaddewo n’okusika omuguwa ku wa essaza gye ligwa.
“Okuva ku mulundi Kabaka lwe yasemba okulambula Bugerere, tubadde ng’abaasalwa ku Buganda. Ku bibaddewo, ng’oyinza okulowooza nti bw’obuuka omugga Ssezzibwa oba ozze mu ggwanga ddala olw’ensonga nti amawulire n’ensonga ezisinga okuva e Mmengo tubadde tetukyabifuna.
Nkakasa nti okukyala kwa Kabaka kwa kwongera okunyweza obumu mu bantu be n’enkolagana n’amawanga amalala kuba abantu naddala abavubuka abaali abato lwe yasembayo okulambula Bugerere babadde bamwebuuza,” Katende bwe yakkaatirizza.
Ye Nnaalongo Mukyaya, yategeezezza nti Bugerere babadde basigalidde nnyo emabega mu by’enkulaakulana kuba abantu bawuliriza nnyo Kabaka ng’ayogedde era mu kiseera we yalambuliranga Bugerere abantu baali beeyongedde okuba abakozi nga n’emmere etundibwa yeeyongedde.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn